钦定古今图书集成/理学汇编/学行典/第006卷 > 《励志诗》晋·张华
## 钦定古今图书集成/理学汇编/学行典/第006卷 > 《励志诗》晋·张华

大仪斡运，天回地游。四气鳞次，寒暑环周。星火既夕，
忽焉素秋。凉风振落，熠燿宵流。

其二

《吉士》思秋，实感物化。日与月与，荏苒代谢。逝者如斯，
曾无日夜。嗟尔庶士，胡宁自舍。

其三

仁道不遐，德𬨎如羽。求焉斯至，众鲜克举。大猷元漠将抽厥绪。《先民》有作，贻我《高矩》。

其四

虽有淑姿，放心纵逸。出般于游，居多暇日。如彼梓材，
弗勤丹漆。虽劳朴斲，终负素质。

其五

“养由矫矢，兽号于林，蒲芦萦缴，神感飞禽。”末伎之妙，
动物应心，研精耽道，安有幽深。

其六

安心恬荡，栖志浮云。体之以质，彪之以文。如彼南亩，
力耒既勤。藨蔉致功，必有丰殷。

其七

水积成川，载澜载清。土积成山，歊蒸郁冥。山不让尘，
川不辞盈。勉尔含弘，以隆德声。

其八

“高以下基，洪由纤起。川广自源，成人在始。累微以著，
乃物之理。𬙊牵之长”，实累千里。

其九

复礼终朝，天下归仁。若金受砺，若泥在钧。进德修业，
辉光日新。隰朋仰慕，予亦何人。